Stotine ljudi svaki dan cirkulira javnim prijevozom, a svaki njihov korak u zagrebačkim tramvajima budnim okom prate nadzorne kamere.

Magazin Provjereno prikazao je ekskluzivne snimke pohotnika i nasilnika koje su zabilježile kamere ZET-a.



Prometne nesreće, svađe putnika, natezanje s vozačem ili kontrolorom - sve ostaje zabilježeno. A ponekad netko zaista prevrši mjeru, pa se mora i umiješati policija. Poput manijaka koji uznemirava maloljetnicu, osobe koja fizički nekoga napadne iz čista mira ili potpuno uništi unutrašnjost tramvaja. Magazin Provjereno donosi snimke koje su zabilježile ZET-ove kamere upravo takvih događaja.

"Ljudi pokazuju stres u hodu, u reakcijama, u ponašanju, u dolasku na stajalište, kad je netko koncentriran na to da čeka tramvaj, kad je netko u svom svijetu, već se na taj način ističu od ostatka ljudi. I oni su ti na koje pazimo kao vozači", kaže Mario Lustig, vozač tramvaja.

No, ništa ga ne može pripremiti na ono što su takve osobe u stanju napraviti. Prošlo ljeto našao se u situaciji u kojoj nije mogao ostati samo vozač kojeg se ništa ne tiče. Nervozna osoba koja ulazi u tramvaj privukla je njegovu pažnju.



"Na trgu sam primijetio osobu koja je išla s trećih vrata na četvrta, unutra van, kao da je nekog tražila", priča Lustig.

Uhvatio pohotnog manijaka

Srednjovječni muškarac konačno je odlučio ući na prva vrata. A uskoro je postalo jasno da je tražio žrtvu. Ova snimku nadzorne kamere nastala je u zagrebačkom tramvaju broj šest. Iako nije bilo gužve, odabrao je mjesto pokraj prozora. Prvo je jednu ruku stavio na rukohvat točno pokraj 16-godišnje djevojke. Zatim je oko nje stavio i drugu ruku te se na nju počeo naslanjati. Ona se nije mogla pomaknuti, a toliko se stisnula uz prozor da ju kamera nije ni uhvatila. Mario je shvatio što se iza njega događa. Njegova reakcija u tom trenutku mnoge će iznenaditi. Zaustavio je tramvaj i odmah pozvao policiju. Muškarac se zatim odmaknuo i na snimci se tek tada nakratko vidi djevojka.

"Kad sam izašao iz kabine, pitao sam je zna li tog gospodina. Ona je rekla da ne zna i onda je počela plakati. Onda je taj čovjek mene počeo napadati da što ja radim, što ja imam od toga, što ja radim toj jadnoj curi i da ga pustim van. Rekao sam mu da ga neću pustiti dok ne dođe policija. To se kosi s mojim zdravim razumom, ne želim da moja kći ili bilo čija kći, bilo koja ženska osoba to proživljava. Ipak se radi o javnom gradskom prijevozu i ipak je na meni odgovornost da zaštitim te putnike na bilo kakav način", kaže Lustig.



Policija je srećom brzo stigla. Muškarac je pokušao pobjeći, ali je ipak priveden. Mario kaže da je najvažnije znati dobro procijeniti situaciju. U ovom slučaju znao je da muškarac bira slabije od sebe, a kako nitko u tramvaju nije reagirao, odlučio je stvar uzeti u svoje ruke.

Još uvijek "operira"

"Ona se očito nije znala sama braniti u tom trenutku, a ni nitko drugi nije primijetio, ljudi su u svom svijetu, na mobitelu, a mene je zaintrigiralo što se događa i prije nego je ušao u tramvaj. Da stvar bude bolja, par dana prije, moja cura je rekla da je istu stvar doživjela na Trgu i taj čovjek je baš spadao u njen opis. Tog čovjeka dan-danas vidim nekoliko puta. Baš mi je nedavno htio ući u tramvaj, samo sam ga pogledao i kad je skužio da sam ja, nije ušao u tramvaj. Znači, i dalje operira", kaže Lustig.



Postupak protiv ovog čovjeka je u tijeku, no da Mario nije reagirao, do toga ne bi došlo. Koliko se ovakvih situacija dogodi u tramvaju, a da nitko ni ne trzne?



U drugom slučaju drugi su morali uskočiti u pomoć. Muškarac, vidno pod utjecajem, ulazi u tramvaj i drži se za glavu. Gotovo je skinuo majicu, nervozno hoda gore-dolje i ometa druge. Putnica ulazi u tramvaj nakon njega i kreće u njegovom smjeru, a on ju iz čista mira napadne. Srećom reakcija drugih svjedoka ovog puta nije izostala.



Dunja Kučak, vozačica tramvaja, kaže kako reakcija drugih putnika mnogo znači jer vozači nisu u mogućnosti pratiti sve što se događa u tramvaju.



"Iza mojih leđa se može događati stvarno svašta da ja to ne vidim. Divim se vozačima koji vide što se iza događa, ja ne vidim. U principu, gledam naprijed putnike koji izlaze, ulaze i to gledam da dobro prođe i to je moj posao", kaže Kučak.

Vozači prepoznaju problematične

Gledajući ih kako ulaze i izlaze kaže kako i ona već može prepoznati hoće li netko stvarati probleme. Brzo shvate i ostali u tramvaju.



"Mi već prepoznajemo te likove i primijetiš kad je ušao, kad je izašao. Netko od putnika uvijek dojavi ako se nešto u tramvaju događa. Mi u principu uvijek kažemo da ćemo reagirati, da ćemo zvati policiju ili naš centar i onda uspijemo, uglavnom, to mirnim putem riješiti da se nešto ne dogodi i ne izrodi", kaže Kučak.





Ovo je profil ljudi koji su odmah sumnjivi. Kapuljača nabijena preko glave jer očito nema dobre namjere. Na nadzornoj snimci se vidi kako viče, gestikulira i nešto raspravlja s drugom osobom. Vidno nervozan prilazi staklenoj pregradi i iz sve snage udara te ju razbija. Potom pokazuje svoju krvavu ruku. U ovom slučaju nitko nije nastradao, samo je oštećen tramvaj. Upravo su takvi slučajevi najčešći.



"Imao sam nedavno situaciju da mi je čovjek na Črnomercu u zavoju, ne u samom stajalištu nego gdje mi koristimo pet minuta koje imamo na svakom okretištu, valjda je htio ući u tramvaj i ja sam mu rekao da je stajalište gore. I on je nabijao po staklu, lupao, to su bile psovke i cijelo vrijeme sam mu se smijao i rekao da se smiri, da će mu srce 'otići'. On se sav popljuvao i ljudi su se smijali okolo. Na kraju, kad sam se pomaknuo na stajalište, on je pokucao i rekao: Ispričavam se, ali u pravu ste, stvarno sam se bezveze uzrujao. Da sam drugačije reagirao, tko zna kakva bi situacija bila", kaže Lustig.



Dunja ovakve situacija, kaže, doživljava manje.



"Nemam s tim problema. Znate zašto? Možda i zbog spola. Žensko sam i čak i ako dođe netko u pripitom stanju pa tu nešto dođe lupati na staklo i kad vidi da je žena, nekako kao da se smiri. On se baš mislio potući s jednim muškim i onda kad vidi da je žena kao da se smiri. Mogu reći da me u 10 godina nitko nije pokušao napasti", kaže Kučak.

Kalašnjikovi, bombe, kubure...

Prepun tramvaj oko 20 sati, nakon nogometne utakmice. Ulazi zamaskirana skupina navijača te se u tramvaju sukobljava s drugom. Na snimci se vidi kako ljudi odjednom počinju bježati van. Sukob navijača nastavlja se, a jedan od njih upada sa zapaljenom bakljom. Mario kaže kako baklja u tramvaju nije najgore što je vidio. Bilo je tu i kalašnjikova, bombi, kubura...



No postoje trenuci kada vožnja u tramvaju prestaje biti interesantna i postane po život opasna. U travnju 2016. jedne večeri je, oko ponoći, na tramvaj koji putuje prema Dubravi netko zapucao. Navodno je bila riječ o zračnici. Propucana su vrata, do kojih je sjedila ženska osoba. Pitanja poput što bi bilo da je sjedila malo bliže, Mario si ne želi postavljati.



"Gdje bih bio, kad bih razmišljao o tome svemu. Primarno mi je da se koncentiram na svoj posao i što kvalitetnije odvoziti putnike od točke A do točke B što brže i da se ništa ne dogodi", kaže Lustig.



Kako ne bi razmišljao o samo crnim scenarijima, tražili smo ga da s nama podijeli jednu lijepu uspomenu iz vožnje.

10 kuna vozaču za kavu

"Možda najbanalnija stvar bila je kad je čovjek ušao u noćni tramvaj i vozio se sa mnom, što me izulo iz cipela. Došao je do kabine i pokucao na vrata i ja sam mislio da me nešto treba. Otvorio sam vrata, a on mi daje 10 kuna. Kaže, ovo vam je 10 kuna za kavu, nikad se nisam ljepše i ugodnije odvezao od Dubrave do Remize. Ostao sam u šoku i prvo što sam pomislio da su skrivene kamere. Ljudskost, to je nešto što mi fali u ovom gradu."



Dunja Kučak kaže da se putnici puno bolje ponašaju otkako su kamere u tramvaju.

Bolje ponašanje ili ne, no gotovo svaki dan dođe do nekog incidenta. Nadzorne kamere ZET-a bilježe prometne nesreće, verbalne sukobe među putnicima, napade na kontrolore, ili slučajeve poput onoga kad čovjek izađe iz tramvaja, a zatim, izazvan nečime što nitko oko njega ne razumije, tolikom silinom udari u staklo da ga uspije razbiti.

Možda niste baš ovo doživjeli, ali sigurno i vi imate svoju priču iz tramvaja.

Emisiju gledajte četvrtkom od 22:15 na Novoj TV, a više o pričama iz Provjerenog saznajte na novatv.hr/provjereno



Propustili ste emisiju? Pogledajte je besplatno na novatv.hr